เปิดตัว “Line Chatbot” พร้อมชวนประชาชน นักศึกษา ร่วมชิงรางวัลสถานที่จัดสิ่งอำนวยความสะดวกสำหรับคนพิการและสูงอายุ
นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ แถลงข่าวเปิดโครงการแพลตฟอร์มการขึ้นทะเบียนสิ่งอำนวยความสะดวกสำหรับคนพิการและผู้สูงอายุ ภายใต้แนวคิด “เจอ แจ้ง แจ่ม แจ๋ว” ว่า กระทรวงการพัฒนาสังคมและความมั่นคงของมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พก.) มุ่งเน้นให้คนพิการสามารถเข้าถึงสิทธิ สวัสดิการ และสร้างโอกาสความเท่าเทียมให้กับคนพิการ จึงร่วมกับสำนักงานพัฒนาวิทยาศาสตร์และเทคโนโลยีแห่งชาติ (สวทช.) ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (NECTEC) ซึ่งได้รับการสนับสนุนจากกองทุนสนับสนุนการสร้างเสริมสุขภาพ (สสส.) ร่วมกันดำเนิน โครงการให้บริการฐานข้อมูลและช่องทางการเข้าถึงสิ่งอำนวยความสะดวก ตามแนวคิดการออกแบบเพื่อทุกคน มูลนิธิอารยะสถาปัตย์เพื่อคนทั้งมวล สอดคล้องกับพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) มาตรา 20 เพื่อให้คนพิการมีสิทธิเข้าถึงและใช้ประโยชน์ได้จากสิ่งอำนวยความสะดวกอันเป็นสาธารณะ ตลอดจนสวัสดิการและความช่วยเหลืออื่นจากรัฐ รวมถึงอนุสัญญาว่าด้วยสิทธิคนพิการ รวมทั้งสถานที่สาธารณะที่มีสิ่งอำนวยความสะดวกขั้นพื้นฐาน 5 ด้าน ได้แก่ ทางลาด ที่จอดรถ ห้องน้ำ ป้ายสัญลักษณ์ และบริการข้อมูล ที่เอื้อต่อการเดินทางสำหรับคนพิการ ได้แก่ ทางบก ทางราง ทางน้ำ และทางอากาศสำหรับโครงการฯ ดังกล่าว เพื่อจัดทำฐานข้อมูลและมีส่วนร่วมเผยแพร่ประชาสัมพันธ์ข้อมูลสถานที่สาธารณะ ผ่านภาพถ่ายที่มีการจัดสิ่งอำนวยความสะดวกสำหรับคนพิการและผู้สูงอายุในประเทศไทย ผ่านรูปแบบแพลตฟอร์ม Line Chatbot เมืองใจดีเที่ยวทุกวัย ภายใต้แนวคิด “เจอ แจ้ง แจ่ม แจ๋ว” อีกทั้งเป็นการรณรงค์และเปิดโอกาสให้ประชาชน หน่วยงานต่างๆ รวมถึงเครือข่ายคนพิการ ร่วมส่งข้อมูลและภาพถ่ายสถานที่สาธารณะที่มีการจัดสิ่งอำนวยความสะดวกสำหรับคนพิการและผู้สูงอายุในประเทศไทย ประชาชน นิสิต นักศึกษา คนพิการ สามารถร่วมส่งข้อมูลและภาพถ่ายสถานที่สาธารณะที่มีการจัดสิ่งอำนวยความสะดวกสำหรับคนพิการและผู้สูงอายุ ผ่าน Line Chatbot ซึ่งจะได้รับคะแนนสะสมเพื่อแข่งขันชิงเงินรางวัลและโล่ประกาศเกียรติคุณ จำนวนทั้งสิ้น 13 รางวัล รางวัลสูงสุด 20,000 บาท โดยเริ่มต้นกิจกรรม ตั้งแต่วันนี้ - 28 กุมภาพันธ์ 2565